Stappe tot persoonlike veiligheid - Jou Gesin | Solidariteit WêreldJou Gesin | Solidariteit Wêreld
Tuis › Artikels › Stappe tot persoonlike veiligheid
Om deurentyd bewus van jou persoonlike omgewing te wees ongeag waar jy jou bevind, is 'n effektiewe eerste stap om misdadigers en misdaad te vermy.
"In die meeste gevalle is daar 'n element van opportunisme by misdadigers. Mens moet dus oplettend wees om sodoende nie as 'n sagte of maklike teiken voor te kom nie, " sê Charnel Hattingh, hoof van bemarking en kommunikasie by die veiligheidsmaatskappy Fidelity ADT.
Volgens Hattingh moet mens deurentyd bewus van jou omgewing wees, ook wanneer jy werk toe ry, winkel toe gaan en selfs wanneer jy ontspan.
"Dit maak nie saak waar jy gaan nie, jy moet steeds 'n ogie hou om byvoorbeeld seker te maak niemand agtervolg jou nie. In stede daarvan om op jou foon besig te wees wanneer jy gaan stap, is dit belangrik om jou kop omhoog te hou sodat jy alles wat rondom jou gebeur, kan waarneem."
Dit is ook belangrik om jou instink te vertrou. Indien 'n sekere area of situasie jou ongemaklik maak, is dit beter om eerder versigtig te wees. "Vermy donker strate of areas en kies eerder openbare plekke waar daar baie mense is."
Nog 'n belangrike stap is om seker te maak jy het die kontakinligting van jou naaste polisiekantoor of veiligheidsmaatskappy byderhand. "Maak kontak met hulle indien jy iets verdag opmerk, hetsy dit 'n verdagte persoon in jou woonbuurt is of enige scenario wat kommer wek," sê Hattingh.
Maak seker dat iemand anders te alle tye weet waar jy is en hoe lank dit gaan vat wanneer jy byvoorbeeld 'n afspraak het sodat hulle alarm kan maak indien hulle jou nie later in die hande kan kry nie of jy te lank weg bly.
Dit kan ook help om jou daaglikse roetine te verander aangesien dit jou bewegings onvoorspelbaar maak en kan keer dat misdadigers daarvan misbruik maak. Probeer om nie alleen in gevaarlike areas te wees nie en eerder in 'n groep te beweeg aangesien dit jou minder kwesbaar sal maak.
Probeer om verskillende planne gereed te hê vir wanneer jy moontlik die slagoffer van 'n misdaad is. Dink hoe jy sal optree, wat jy kan doen om veilig te probeer bly, hoe jy jouself kan verdedig, hoe jy hulp sal kan kry en wat jy na die tyd moet doen.
Die belangrikste is om te alle tye bewus te wees van jou omgewing ten einde betyds te kan sien jy is in gevaar en genoeg tyd te kan hê om te probeer optree.